'n Duitser het in die oorlog beskryf hoe 'n Britse soldaat meisies wat vir kos moes bedel, gevang en seksueel misbruik het. Die Duitse beskrywing hiervan was "opgebruik'' - die meisies is in die kampe gaan omruil vir ander.
In party gevalle kon die Boervroue die soldate afweer, soos 'n groot vrou wat drie soldate ure lank van haar lyf kon hou. Dikwels het die soldate gedreig om 'n kind te skiet as die vrou weier.
"Die afstand was te groot vir doeltreffende beheer. Hulle was buite die oog van die pers. In 'n vroeë stadium het genl. Christiaan de Wet vir genl. J.B.M. Hertzog opdrag gegee om beëdigde verklarings oor ernstige oorlog vergrype, soos verkragtings, te kry. Hy het dit oorgedra aan sy adjudant, Niklaas Havenga.''
Hierdie kolonnes het 'n vry hand geneem vir die bombardering van huise, verkragtings en wrede aanrandings. Hulle het geplunder en verkrag sonder die hoofdoel om die slagoffers na die kampe te neem.
Die skrikwekkende leesstof waarna hy verwys, sluit in 'n verslag deur 'n offisier, ene Potgieter, wat Britse soldate dopgehou het terwyl hulle 'n groep vroue in die Oos-Vrystaat met hul waens agtervolg het. Die vroue het gevlug en 'n wa met klein boer bokkies op en 'n gestremde vrou, tant Miemie, agtergelaat met die hoop dat die Britse soldate na haar sal omsien.
Die Britte het die wa op die vrou aan die brand gesteek. Hy het haar tien tree van die wa gekry met die graspolle in haar hande en mond soos sy van die vlamme wou ontsnap.
Nog 'n gebied waarop hy fokus, is die wegvoerings van mense van plase. Ook hier was die sterftes baie meer as wat geglo is. 'n Voorbeeld is 'n baba wat op 'n wa gebore en dood is. Die soldate het die lykie in 'n sloot gegooi. ``Die traumatiese impak daarvan moes baie erg gewees het.''
Twee faktore wat ook 'n traumatiese impak gehad het, was eerstens die joiner- en hensopper-element. In Deel 2 van die boek fokus hy hierop. Veral in die kampe, waar hulle die administrasie behartig het, het 'n ``geweldige stuk verbittering'' ná die oorlog agtergebly.
Die tweede is die rasse-element: Die Britte se werwing van swart helpers was groter as wat gedink is. Dit het 'n sterk impak op die rasse politiek ná die oorlog gehad.